पाकिस्तान आर्मी द्वारा कश्मीर क्षेत्र में नियंत्रण रेखा पर स्वघोषित युद्धविराम का उल्लंघन करते हुये फायरिंग करना सोची समझी हुयी रणनीतिक चाल है. इस चाल के पीछे पाकिस्तान सरकार और उसके सभी महत्वपूर्ण संस्थानों में तालिबान से सहनुभूति रखने वाले तत्व उपस्थित हैं. पाकिस्तानी सेना को पहली बार देश के अंदर आतंकवाद का सामना करते हुये उसी तालिबान से युद्ध करना पड़ रहा है जिसे उसने स्वयं ही पोषित और पल्लवित किया है. एक समय इसी तालिबान को जनरल मुशरर्फ और सरकार के शक्तिशाली पदों पर बैठे हुये अन्य लोगों द्वारा विशेष रणनीतिक सहयोगी बताया जा चुका है. ऎसे में पाकिस्तान सेना आधे अधूरे मन से युद्ध करते हुये तालिबान के सामने कभी भी सफलता नहीं पा सकती है. इसके साथ ही समस्या है कि बहुत बड़ी संख्या में अब तालिबान दाढ़ी साफ करके जन साधारण में घुल मिल चुके हैं. वह गुरिल्ला युद्ध करते हुये आत्मघाती हमले कर रहे हैं. तालिबान नाम का जो भस्मासुर पाकिस्तान ने खुद उत्पन्न किया है अब वह उस पर ही भारी पड़ रहा है. इन परिस्थितियों में पाकिस्तान येनकेनप्रकारेण तालिबानी आतंकवादियों से जूझती एवं मार खाती हुयी अपनी सेना को स्वात घाटी से बाहर निकालने का मार्ग ढ़ूंढ़ रहा है.